Джани Родари
Случай с една скоба

Превод от италиански: Валери Петров, 1995

chitanka.info

Един ученик

се заплесна за миг

със своя съсед да бърбори

и, както отворил бе някаква скоба,

забрави да я затвори.

От станалото течение

едно изречение

с подлог, допълнение и сказуемо,

се разкиха неописуемо,

а след него и цялата тема

заподсмърча от хрема.

Затова, щом настинката мина,

тя накара да сложат табели,

на които писачи двамина

написаха с букви дебели:

„СКОБИТЕ ИМАТ ВАЖНА РОЛЯ.

ЗАТВАРЯЙТЕ СКОБИТЕ, МОЛЯ!“

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.